[pic] | EUROOPAN YHTEISÖJEN KOMISSIO | Bryssel 16.7.2007 KOM(2007) 411 lopullinen 2007/0141 (COD) Ehdotus EUROOPAN PARLAMENTIN JA NEUVOSTON DIREKTIIVI direktiivin 2003/54/EY muuttamisesta tiettyjen säännösten Viroon soveltamisen osalta (komission esittämä) PERUSTELUT Virolle myönnetään liittymisasiakirjassa siirtymäaika 31 päivään joulukuuta 2008 saakka direktiivin 96/92/EY 19 artiklan 2 kohdan soveltamista varten. Kyseisessä artiklassa säädetään sähkömarkkinoiden asteittaisesta avaamisesta. Asiaa koskevan tietojenvaihdon jälkeen neuvosto antoi 28. kesäkuuta 2004 direktiivin 2004/85/EY, jolla muutetaan direktiiviä 2003/54/EY tiettyjen säännösten Viroon soveltamisen osalta ja jatketaan Virolle myönnettyä poikkeusta 31. joulukuuta 2012 saakka. Marraskuun 26. päivänä 2006 antamallaan tuomiolla yhteisöjen tuomioistuin kumosi direktiivin 2004/85/EY osittain. Osittaisen kumoamisen syy ei ollut direktiivin 2004/85/EY asiasisältö vaan neuvoston valitsema oikeusperusta (liittymissopimuksen 57 artikla EY:n perustamissopimuksen 95 artiklan sijaan). Koska syyt, joiden vuoksi Virolle myönnettiin direktiivin 2003/54 21 artiklan 1 kohdan b ja c alakohdan (markkinoiden avaaminen) soveltamisesta poikkeus, joka on voimassa 31. joulukuuta 2008 jälkeen, ovat edelleen perusteltuja, kyseinen direktiivi olisi muutettava vastaavasti käyttäen direktiivin 2004/85/EY sanamuotoa ja asianmukaista oikeusperustaa. 2007/0141 (COD) Ehdotus EUROOPAN PARLAMENTIN JA NEUVOSTON DIREKTIIVI direktiivin 2003/54/EY muuttamisesta tiettyjen säännösten Viroon soveltamisen osalta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 47 artiklan 2 kohdan, 55 artiklan ja 95 artiklan, ottavat huomioon komission ehdotuksen[1], ottavat huomioon Euroopan talous- ja sosiaalikomitean lausunnon[2], ovat kuulleet alueiden komiteaa[3], noudattavat perustamissopimuksen 251 artiklassa määrättyä menettelyä[4], sekä katsovat seuraavaa: 1. Viro vetosi liittymisneuvotteluissa sähköalansa erityispiirteisiin ja pyysi siirtymäaikaa sähkön sisämarkkinoita koskevista yhteisistä säännöistä 19 päivänä joulukuuta 1996 annetun Euroopan parlamentin ja neuvoston direktiivin 96/92/EY[5] soveltamista varten. 2. Liittymisasiakirjan liitteessä VI Virolle myönnetään 31 päivään joulukuuta 2008 saakka siirtymäaika direktiivin 96/92/EY markkinoiden asteittaista avaamista koskevan 19 artiklan 2 kohdan soveltamista varten. 3. Liittymissopimuksen liitteenä olevassa julistuksessa nro 8 tunnustetaan lisäksi, että Viron öljyliuskealan rakenneuudistukseen liittyvä erityistilanne vaatii erityisiä toimia vuoden 2012 loppuun asti. 4. Direktiivi 96/92/EY korvattiin sähkön sisämarkkinoita koskevista yhteisistä säännöistä ja direktiivin 96/92/EY kumoamisesta 26 päivänä kesäkuuta 2003 annetulla Euroopan parlamentin ja neuvoston direktiivillä 2003/54/EY[6], joka oli pantava täytäntöön 1 päivään heinäkuuta 2004 mennessä ja jolla vauhditettiin sähkömarkkinoiden avaamista. 5. Viro esitti 17 päivänä syyskuuta 2003 päivätyllä kirjeellä pyynnön, ettei direktiivin 2003/54/EY 21 artiklan 1 kohdan b alakohtaa, joka koskee markkinoiden avaamista muille kuin kotitalousasiakkaille, sovellettaisi 31 päivään joulukuuta 2012 saakka. Viro ilmoitti 5 päivänä joulukuuta 2003 päivätyllä täydentävällä kirjeellä, että se aikoo toteuttaa kyseisen direktiivin 21 artiklan 1 kohdan c alakohdassa säädetyn markkinoiden täydellisen avaamisen 31 päivään joulukuuta 2015 mennessä. 6. Viron esittämä pyyntö perustui öljyliuskealan uskottavaan rakenneuudistussuunnitelmaan, joka ulottuu 31 päivään joulukuuta 2012. 7. Öljyliuske on Viron ainoa kotimainen energianlähde, ja sen kansallinen tuotanto vastaa lähes 84:ää prosenttia maailmanlaajuisesta tuotannosta. Tällä kiinteällä polttoaineella tuotetaan 90 prosenttia Virossa tuotetusta sähköstä. Alalla on siten suuri strateginen merkitys toimitusvarmuudelle Virossa. 8. Uuden poikkeuksen myöntäminen ajanjaksolle 2009–2012 vaikutti tarpeelliselta voimalaitoksiin tehtävien investointien turvaamiseksi ja toimitusvarmuuden takaamiseksi Virossa sekä näiden laitosten aiheuttamien vakavien ympäristöongelmien ratkaisemiseksi. 9. Neuvosto hyväksyi 28 päivänä kesäkuuta 2004 direktiivin 2004/85/EY, jolla kyseinen poikkeus myönnettiin. 10. Yhteisöjen tuomioistuin kumosi asiassa C-413/04, Euroopan parlamentti vastaan Euroopan unionin neuvosto , 28 päivänä marraskuuta 2006 antamallaan tuomiolla [7] direktiivin 2004/85/EY siltä osin kuin siinä myönnetään Virolle direktiivin 2003/54 21 artiklan 1 kohdan b ja c alakohdan soveltamisesta poikkeus, joka on voimassa 31 päivän joulukuuta 2008 jälkeen, ja asetti tähän liittyvän velvollisuuden taata pelkästään osittainen markkinoiden avaaminen, jossa avautumisaste on 35 prosenttia kulutuksesta 1 päivänä tammikuuta 2009, ja velvollisuuden ilmoittaa vuosittain vähimmäiskulutusmäärät, jotka oikeuttavat loppukäyttäjät vaatimukset täyttävän asiakkaan asemaan. 11. Osittaisen kumoamisen syy ei ollut direktiivin 2004/85/EY asiasisältö vaan neuvoston valitsema oikeusperusta. 12. Koska syyt, joiden vuoksi Virolle myönnettiin direktiivin 2003/54 21 artiklan 1 kohdan b ja c alakohdan soveltamisesta poikkeus, joka on voimassa 31 päivän joulukuuta 2008 jälkeen, ovat edelleen perusteltuja, kyseinen direktiivi olisi muutettava käyttäen direktiivin 2004/85/EY sanamuotoa ja asianmukaista oikeusperustaa, OVAT ANTANEET TÄMÄN DIREKTIIVIN: 1 artikla Korvataan direktiivin 2003/54/EY 26 artiklan 3 kohta seuraavasti: ”3. Virolle myönnetään tilapäinen poikkeus 21 artiklan 1 kohdan b ja c alakohdan soveltamisesta 31 päivään joulukuuta 2012. Viron on toteutettava tarpeelliset toimenpiteet sähkömarkkinoidensa avaamisen varmistamiseksi. Avaaminen toteutetaan viiteajanjaksona asteittain siten, että markkinat ovat täysin avatut 1 päivään tammikuuta 2013 mennessä. Markkinoiden avaamisasteen on 1 päivänä tammikuuta 2009 oltava vähintään 35 prosenttia kulutuksesta. Viron on ilmoitettava komissiolle vuosittain vähimmäiskulutusmäärät, jotka oikeuttavat loppukäyttäjät vaatimukset täyttävän asiakkaan asemaan.” 2 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä heinäkuuta 2007. Niiden on viipymättä toimitettava komissiolle kyseiset säädöstekstit. Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3 artikla Tämä direktiivi tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä . 4 artikla Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] … [2] … [3] … [4] … [5] EYVL L 27, 30.1.1997, s. 20. [6] EUVL L 176, 15.7.2003, s. 37, direktiivi sellaisena kuin se on muutettuna direktiivillä 2004/85/EY (EUVL L 236, 7.7.2004, s. 10). [7] Kok. 2006, s. I-11221.